text: 
  Weekendens divisionsfodbold blev reddet i sidste øjeblik.
  
  De danske divisionsspillere er blevet enige med Divisionsforeningen om 
  at forhandle i stedet for at strejke, og i går besluttede 
  fodboldspillerne at afblæse de aktioner, som ville sætte en stopper 
  for al fodbold i weekenden.
  
  Nu nedsætter parterne et fælles udvalg, hvor hver part stiller med 
  tre mand  -  én af dem skal være en jurist.
  
  Og så skal de ellers inden 3. maj have udarbejdet en ny 
  standardkontrakt og et andet transfersystem til afløsning for det, der 
  blev vedtaget på DBUs repræsentantskabsmøde, og som spillerne mener 
  giver dem urimelige vilkår.
  
  For forhandlingsklimaets skyld opfordrer Divisionsforeningen klubberne til
   at fraskrive sig retten til at indgå nye kontrakter, sålænge 
  forhandlingerne står på. Kan nye kontrakter ikke undgås  -  selv om 
  begge foreninger også opfordrer til at vente  -  så anbefaler de to 
  parter på det kraftigste, at de gamle transfer-bestemmelser fra før 9.
   marts anvendes.
  
  
  
  